Diari Oficial de la Generalitat Valenciana


Sumari del DOGV 6902, del 14-11-2012 (2012/10360)

ORDE 68/2012, de 9 de novembre, de la Conselleria d'Educació, Formació i Ocupació, per la qual es convoquen ajudes econòmiques destinades als centres de titularitat privada concertats autoritzats per al desenrotllament de contractes programa per l'Administració educativa.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6902

Data del DOGV
:   14-11-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/10775


Data del document
:   09-11-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 68/2012, de 9 de novembre, de la Conselleria d'Educació, Formació i Ocupació, per la qual es convoquen ajudes econòmiques destinades als centres de titularitat privada concertats autoritzats per al desenrotllament de contractes programa per l'Administració educativa. [2012/10700]
La Llei Orgànica 2/2006, de 3 de maig, d'Educació, assenyala en el preàmbul que el sistema educatiu ha de centrar-se a millorar els resultats generals i les taxes de titulats en Educació Secundària Obligatòria i a reduir l'abandó prematur de l'educació i la formació. Així mateix assenyala, en l'article 120, que els centres docents disposaran d'autonomia per a elaborar, aprovar i executar un projecte educatiu i un projecte de gestió, així com les normes d'organització i funcionament del centre, alhora que establix l'obligatorietat de les administracions d'afavorir l'autonomia dels centres de manera que els seus recursos econòmics, materials i humans puguen adequar-se als plans de treball que elaboren, una vegada que siguen convenientment avaluats i valorats.
Així, en compliment d'estes disposicions i per a afavorir que cada centre elabore un pla d'actuació global, la Conselleria d'Educació, Formació i Ocupació publica la Resolució de 12 d'abril de 2012, per la qual es convoca el programa experimental per a incrementar l'èxit escolar i reduir l'abandó escolar prematur a través de la posada en marxa de contractes programa subscrits entre els centres educatius i l'Administració educativa (DOCV núm. 6759, de 23.04.2012).
Per Resolució de 30 d'octubre de 2012, de la Direcció General d'Innovació, Ordenació i Qualitat Educativa, per la qual es resol la convocatòria per a autoritzar la implantació del programa experimental per a la subscripció de contractes programa, entre els centres educatius i l'Administració educativa, per a incrementar l'èxit escolar i reduir l'abandó escolar prematur (DOCV núm. 6895, de 05.11.2012), es publica la relació de centres seleccionats per a dur a terme este programa i s'establixen els recursos humans i econòmics complementaris concedits als centres de titularitat de la Generalitat per al desenrotllament de les diferents actuacions previstes en el contracte programa una vegada autoritzat.
Amb la finalitat d'ajudar a sufragar estes actuacions en els centres de titularitat privada concertats autoritzats a desenrotllar contractes programa durant el curs 2012-2013, la conselleria competent en matèria d'educació veu la necessitat de publicar una orde de convocatòria d'ajudes econòmiques dirigida a estos centres.
A esta orde de convocatòria li és aplicable la Llei 38/2003, de 17 de novembre, General de Subvencions (BOE núm. 276, de 18.11.2003), d'acord amb l'article 3.3, que establix que els preceptes d'esta llei s'aplicaran a l'activitat subvencional de les administracions de les comunitats autònomes, així com als organismes públics i les restants entitats de dret públic amb personalitat jurídica pròpia que hi estan vinculades o en depenen. També s'apliquen el Decret Legislatiu de 26 de juny de 1991, del Consell de la Generalitat valenciana, pel qual s'aprova el text refós de la Llei d'Hisenda Pública de la Generalitat Valenciana (DOGV núm. 1588, de 17.07.1991), en el que estiga en vigor, i el Reglament General de Subvencions aprovat pel RD 887/2006, de 21 de juliol (BOE núm. 176, de 25.07.2006).
Per tot això i en virtut de les competències que m'atribuïx el Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació, i el Decret 103/2012, de 22 de juny, pel qual es modifica el Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació; així com de les atribucions que em conferix l'article 47.3 del text refós de la Llei d'Hisenda Pública de la Generalitat Valenciana, vista la proposta de la directora general d'Innovació, Ordenació i Qualitat Educativa de data 31 d'octubre de 2012 i de conformitat amb esta,
ORDENE
Primer. Objecte
La Conselleria d'Educació, Formació i Ocupació, dins dels límits pressupostaris establits per la llei de pressupostos de la Generalitat per a l'exercici 2012 per a esta finalitat, concedirà ajudes econòmiques a aquells centres de titularitat privada concertats autoritzats per a desenrotllar durant el curs 2012-2013 el seu contracte programa, destinades a subvencionar els gastos derivats del seu desenrotllament.
Segon. Destinataris
Centres privats sostinguts amb fons públics que impartisquen Educació Infantil, Primària i/o Educació Secundària Obligatòria autoritzats per l'Administració educativa a desenrotllar contractes programa durant el curs escolar 2012-2013.
Tercer. Finançament
Les quantitats concedides, en concepte de subvenció, aniran a càrrec del capítol IV, línia de subvenció T7857 de la secció, servici i programa 31.19.97.037.66 del Pressupost de la Generalitat per al 2012, per un import màxim de 100.000 euros i de l'aplicació pressupostària 20.59.995Y.566 corresponent a l'aportació del Ministeri d'Educació, Cultura i Esport.
Quart. Notificació a la Comissió Europea
Esta convocatòria, de conformitat amb l'article 3.4 i el 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11.09.2007), està exempta de notificació a la Comissió Europea per no ser-li d'aplicació l'article 107, apartat 1, del Tractat de Funcionament de la Unió Europea, en la mesura que no afecta els intercanvis comercials entre els estats membres.
Quint. Bases
S'aproven les bases per les quals es regix esta convocatòria, incloses com a annex I d'esta orde, i el model d'instància, inclòs com a annex II.
DISPOSICIONS FINALS
Primera. Delegació
Es delega en la directora general d'Innovació, Ordenació i Qualitat Educativa la facultat de concedir o denegar estes ajudes i per a dictar les resolucions i instruccions necessàries per a l'execució d'esta orde; a més, se l'autoritza perquè dicte resolucions que complementen o modifiquen les resolucions anteriors, en cas de necessitat, de conformitat amb l'article 19, punt 4, de la Llei General de Subvencions, segons el qual tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de concessió, en els termes establits en la normativa reguladora de la subvenció.
Així mateix, es delega en la Direcció General d'Innovació, Ordenació i Qualitat Educativa la resolució dels expedients de reintegrament de la subvenció que siguen pertinents i se l'autoritza per a l'ampliació dels terminis de presentació d'instàncies i justificacions, quan es considere aconsellable per a l'execució d'esta orde, d'acord amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27 de novembre).
Segona. Producció d'efectes
La present orde produirà efectes l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.1992), i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa (BOE núm. 167, de 14.07.1998), contra la present orde, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'haurà d'interposar davant de la consellera d'Educació, Formació i Ocupació en el termini d'un mes a comptar de l'endemà de la publicació.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
València, 9 de novembre de 2012
La consellera d'Educació, Formació i Ocupació,
MARÍA JOSÉ CATALÁ VERDET
ANNEX I
Bases de la convocatòria
Primera. Objecte de la subvenció
Les ajudes s'atorgaran, en concepte de subvenció, als centres de titularitat privada concertats autoritzats per l'Administració educativa per a desenrotllar un contracte programa, durant el curs escolar 2012-2013, amb l'objecte de contribuir als gastos derivats de la seua realització.
Segona. Sol·licitud i termini de presentació
1. Els centres privats concertats d'Educació Infantil i Primària i d'Educació Secundària Obligatòria de la Comunitat Valenciana que desitgen optar a les ajudes econòmiques objecte d'esta convocatòria hauran de formalitzar la sol·licitud segons el model que apareix en l'annex II d'esta orde, dirigint-la a la Direcció General d'Innovació, Ordenació i Qualitat Educativa de la Conselleria d'Educació, Formació i Ocupació. El model de sol·licitud estarà a disposició dels sol·licitants en el web de la Conselleria d'Educació, Formació i Ocupació: Educació; Educació i Qualitat Educativa; Innovació; Programes Experimentals.
2. La presentació es realitzarà per via telemàtica seguint els passos següents:
a) Omplir la sol·licitud per via telemàtica utilitzant els mitjans facilitats pel servidor d'informació. Adjuntar la documentació que l'acompanya. Enviar la sol·licitud per via telemàtica.
b) Imprimir la pàgina preceptiva resultant de l'ús del mitjà telemàtic com a justificant de la sol·licitud (annex II), segellar-la i firmar-la.
c) Presentar la instància de sol·licitud, junt amb la documentació que l'acompanya, en el registre general de la Conselleria d'Educació, Formació i Ocupació, en els registres generals de les direccions territorials d'Educació, Formació i Treball o en qualsevol de les dependències a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener. Si, fent ús d'este dret, l'expedient és remés per correu certificat, la sol·licitud haurà de ser presentada en les oficines de correus i haurà de complir el procediment establit en l'article 205.3 del Reglament del Servici de Correus: les instàncies seran presentades en sobre obert perquè la persona encarregada hi estampe el segell de la data. Haurà de figurar amb claredat el nom de l'oficina i la data de presentació abans de fer la certificació.
d) Recuperar la sol·licitud via telemàtica, escanejar el full de sol·licitud (annex II) on conste el segell del registre i adjuntar-la a la documentació ja presentada.
3. El termini de presentació finalitzarà el dia 20 de novembre. L'incompliment d'este termini determinarà l'exclusió de la convocatòria.
Tercera. Documentació
1. En la sol·licitud que consta com a annex II d'esta orde s'inclouen els apartats següents:
a) Ajuda econòmica sol·licitada. Apartat B.
b) Declaració responsable de la titularitat del centre de no incórrer en cap de les circumstàncies establides en l'article 13 de la Llei 38/2003 General de Subvencions, que impedixen obtindre la condició de beneficiari d'esta convocatòria de subvencions. Apartat C.
c) Declaració responsable de compromís de compliment de les obligacions que es deriven de la recepció de la subvenció. Apartat F.
2. La sol·licitud ha d'anar acompanyada de la documentació que acredite estar al corrent en les obligacions tributàries i amb la Seguretat Social:
a) Certificat actualitzat de l'administració de la Seguretat Social que acredite que el centre es troba al corrent en les seues obligacions amb la Seguretat Social.
b) Certificat actualitzat de la delegació corresponent de l'Agència Estatal de l'Administració Tributària que acredite que el centre es troba al corrent en les seues obligacions tributàries amb la hisenda estatal.
c) Certificat actualitzat de la Conselleria d'Hisenda i Administració Pública de la Generalitat que acredite que el centre es troba al corrent en les seues obligacions tributàries amb la hisenda autonòmica valenciana.
La presentació dels certificats anteriors podrà ser substituïda per l'autorització a la Conselleria d'Educació, Formació i Ocupació per a accedir a la informació proporcionada per l'Agència Estatal de l'Administració Tributària, per l'Administració de la Seguretat Social i per l'Administració tributària de la Generalitat de trobar-se al corrent en el compliment de les obligacions tributàries i amb la Seguretat Social. S'inclou esta autorització en l'annex II de la sol·licitud, com a apartat D.
3. Tots els documents que s'aporten han de ser originals o fotocòpies compulsades. Les compulses de les fotocòpies seran efectuades pels registres que hagen de remetre la documentació, sempre que este registre pertanga a l'Administració General de l'Estat o a qualsevol Administració de les comunitats autònomes, o a alguna de les entitats que integren l'Administració local, si en este últim cas ha subscrit el corresponent conveni, d'acord amb els articles 38.4 apartats a) i b) i 38.5 de la Llei 30/1992, de Règim Jurídic de les Administracions Públiques i del Procediment Administratiu Comú, i amb l'article 6.3 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'Administració de la Generalitat Valenciana.
Quarta. Instrucció del procediment
En compliment de l'article 71.1 de la Llei 30/1992, de Règim Jurídic de les Administracions Públiques i del Procediment Administratiu Comú, si després de la recepció de la sol·licitud i la documentació adjunta s'observa que falten documents o dades essencials per a la resolució de l'expedient, es reclamaran al centre privat sol·licitant per qualsevol mitjà que permeta tindre constància de la seua recepció per l'interessat, i se li concedirà un termini de 10 dies perquè puga esmenar la falta o adjuntar els documents preceptius, amb indicació que si no ho fa es considerarà que ha desistit de la seua petició i es declararà l'esmentat desistiment en la resolució de la convocatòria. També podrà comunicar-se esta incidència per correu electrònic.
Quinta. Comissió avaluadora
La comissió que avaluarà les sol·licituds presentades serà la comissió de selecció, seguiment i avaluació constituïda en compliment de l'apartat cinc de la Resolució de 12 d'abril de 2012, de la Conselleria d'Educació, Formació i Ocupació, per la qual es convoca el programa experimental per a incrementar l'èxit escolar i reduir l'abandó escolar prematur a través de la posada en marxa de contractes programa subscrits entre els centres educatius i l'Administració educativa.
Sexta. Criteris de valoració
1. La comissió avaluadora efectuarà la valoració dels expedients presentats i la proposta de concessió i denegació de les ajudes, així com l'assignació de l'import de les ajudes previstes en esta orde.
2. Per a realitzar la proposta de l'assignació de l'import de les ajudes, la comissió tindrà en compte els criteris següents:
a) La dotació pressupostària es distribuirà tenint en compte les necessitats plantejades per cada centre i la puntuació obtinguda en el barem especificat en el punt 1 de l'apartat sis de l'esmentada Resolució de 12 d'abril de 2012, de la Conselleria d'Educació, Formació i Ocupació, per la qual es convoca la posada en marxa dels contractes programa.
b) A cap centre se li podrà adjudicar en concepte d'ajuda una quantia superior a la quantitat sol·licitada.
Sèptima. Resolució
1. Una vegada realitzada la proposta de la comissió avaluadora, sobre concessió de les ajudes i l'exclusió d'aquelles sol·licituds que no complisquen els requisits previstos en l'orde de convocatòria, el Servici de Programes i Estudis, com a òrgan instructor del procediment, informarà i elevarà la proposta a la directora general d'Innovació, Ordenació i Qualitat Educativa, qui resoldrà per delegació de la consellera.
2. La resolució expressarà:
a) Centres als quals s'adjudiquen ajudes econòmiques, amb l'especificació de l'import de la subvenció concedida.
b) Centres que resulten exclosos de la convocatòria i l'especificació dels motius de l'exclusió.
3. La resolució a què fa referència esta base es dictarà i publicarà en el Diari Oficial de la Comunitat Valenciana, en el termini màxim de sis mesos des de l'endemà de finalització del termini de presentació de les sol·licituds. En el cas que transcórrega este termini i no s'haja dictat cap resolució, les sol·licituds presentades es consideraran desestimades, sense perjuí de l'obligació de l'Administració de resoldre, de conformitat amb el que disposa l'article 42 de la Llei 30/1992 de Règim Jurídic de les Administracions Públiques i del Procediment Administratiu Comú.
Octava. Obligacions dels beneficiaris
1. Els beneficiaris de la subvenció, de conformitat amb l'article 14 de la Llei 38/2003, General de Subvencions, han de complir les obligacions següents:
a) Desenrotllar durant el curs escolar 2012-2013 el pla d'actuació inclòs en el contracte programa autoritzat per l'Administració educativa.
b) Presentar la documentació justificativa de la subvenció, en els termes i terminis previstos en les bases novena i deu d'este annex, davant de la Direcció General d'Innovació, Ordenació i Qualitat Educativa.
c) Sotmetre's a les actuacions de comprovació a efectuar per la conselleria competent en matèria d'educació, de la Generalitat, així com qualssevol altres de comprovació i control financer que puguen realitzar els òrgans de control competents, aportant la informació que li siga requerida en l'exercici de les actuacions anteriors.
d) Acreditar, abans de dictar-se la proposta de resolució de concessió, estar al corrent en les seues obligacions tributàries i de la Seguretat Social, en els mateixos termes que els requerits en l'apartat 2 de la base tercera d'este annex.
e) Comunicar a la Direcció General d'Innovació, Ordenació i Qualitat Educativa de la Conselleria d'Educació, Formació i Ocupació de la Generalitat l'obtenció d'altres subvencions, ajudes, ingressos o recursos que financen les activitats subvencionades. Esta comunicació s'haurà de fer tan prompte com es conega i, en tot cas, abans de justificar l'aplicació donada als fons rebuts.
f) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
g) Incloure en la publicitat del centre el fet que els contractes programa estan parcialment subvencionats per la Conselleria d'Educació, Formació i Ocupació de la Generalitat.
h) Procedir al reintegrament dels fons percebuts en els supòsits previstos en la base onze d'esta convocatòria.
2. L'incompliment de les obligacions anteriors donarà lloc a l'exigència de les responsabilitats o sancions que corresponguen, d'acord amb el títol IV de la Llei 38/2003, General de Subvencions.
Novena. Règim de pagament
1. El pagament de les ajudes es farà efectiu quan justifiquen la totalitat de la subvenció rebuda, en els termes establits en la base següent.
2. El pagament es realitzarà en el mateix compte que el centre tinga donat d'alta en la Conselleria d'Educació, Formació i Ocupació per a percebre el pagament del concert.
Deu. Justificació de la subvenció i termini de presentació del compte justificatiu
1. La manera de justificar la subvenció concedida serà per mitjà de compte justificatiu.
2. El termini per a presentar la justificació de la subvenció a la Direcció General d'Innovació, Ordenació i Qualitat Educativa, en els termes que es descriuen en els punts següents, finalitza el 29 de novembre de 2012, inclusivament.
3. La documentació que la titularitat del centre ha de presentar a la Direcció General d'Innovació, Ordenació i Qualitat Educativa és la següent:
a) Memòria econòmica justificativa del cost de les activitats subvencionades, que contindrà:
- La relació classificada dels gastos de l'activitat, amb identificació del creditor i del document, el seu import, data d'emissió i, si és el cas, data de pagament. Tota la facturació ha d'estar datada en el període comprés entre l'1 de setembre i el 29 de novembre de 2012.
- Les factures o documents de valor probatori equivalent amb validesa en el tràfic jurídic mercantil o amb eficàcia administrativa incorporats en la relació indicada anteriorment.
b) Document de la titularitat del centre on es faça constar que s'estan desenrotllant les actuacions incloses en el contracte programa autoritzat.
c) Certificats de trobar-se al corrent en el compliment de les seues obligacions tributàries i amb la Seguretat Social, en els mateixos termes que els requerits en l'apartat 2 de la base tercera d'este annex.
4. Tots els documents que s'aporten han de ser originals o fotocòpies compulsades.
5. La quantitat justificada serà com a mínim igual a l'ajuda concedida.
6. La falta de justificació és una infracció greu segons l'article 57 de la Llei 38/2003 General de Subvencions que serà sancionada segons la legislació vigent.
Onze. Causes de reintegrament
1. El centre receptor procedirà al reintegrament de la quantitat percebuda i a l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:
a) Obtenció de la subvenció falsejant les condicions requerides per a això o ocultant aquelles que ho haurien impedit.
b) Incompliment de l'activitat o la no adopció del comportament que fonamenten la concessió de la subvenció.
c) Incompliment de l'obligació de justificació o la justificació insuficient, en els termes que establix l'article 30 de la Llei General de Subvencions i en els terminis assenyalats en la base deu punt 2 d'este annex.
d) Incompliment de l'obligació d'adoptar les mesures de difusió contingudes en la lletra g del punt 1 de la base octava d'este annex.
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades.
f) Incompliment de qualsevol de les condicions i obligacions imposades als beneficiaris amb motiu de la concessió de la subvenció previstes en esta convocatòria.
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, la suma de les quals supere el cost de l'activitat subvencionable, donarà lloc a la modificació de la resolució de concessió, reduint-se la subvenció en la quantia que supere el cost dels servicis, de conformitat amb l'article 37.1 lletra g) de la Llei 38/2003, General de Subvencions.
3. El beneficiari haurà d'efectuar el reintegrament per mitjà de transferència bancària o xec nominatiu a favor de la Conselleria d'Hisenda i Administració Pública de la Generalitat per l'import resultant de les quantitats sobrants per qualsevol de les causes enumerades en esta base. La còpia de la transferència bancària o el xec nominatiu hauran de ser remesos a la Direcció General d'Innovació, Ordenació i Qualitat Educativa, perquè en prenga coneixement o es tramite, respectivament.
4. El procediment de reintegrament de les quantitats indegudament percebudes l'iniciarà la Direcció General d'Innovació, Ordenació i Qualitat Educativa, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que justifica el reintegrament. Este procediment haurà de garantir la preceptiva audiència a la persona interessada, abans de l'elaboració de la resolució definitiva. Esta serà notificada igualment a l'interessat i tindrà naturalesa de liquidació definitiva a l'efecte del còmput del cobrament del deute en període voluntari de recaptació.